بدرو ملتانی

مس بدرالنساء عرف بدرو ملتانی دا جمنْا 1910 شہر ملتان ءچ تھیا۔ مس بدرو ملتانی ملتان دے مشہور سرائیکی گائیکی دے وڈے گھرانے ءچوں ہن۔ مولتان دے اے فنکار گھرانے ہندوستان دے تمام وڈے شہراں ءچ سرائیکی گائیکی بلخصوص ملتانی کافی گاونْ ءچ مشہور ہن۔ ایندے توں علاوہ پنجابی ٹپے فلمی گیت سہرے تے ڈوہڑے وی گاندے ہن۔ 1930ءچ پنجاب، بمبئی تے راجستھان ءچ انہاں دی سرائیکی گائیکی دی دھانکاں اُبھے لمے سُنْیج ہائی ۔ انہاں 1930 ءچ ہندوستان دی مشہور گراموفون دی کمپنی ایچ ایم وی تے ریڈیونال مستقل جُڑ گئے۔ پہلی دفعہ سرائیکی لوک سانجھ دی ذیلی تنظیم میلہ سانجھ دے مہاندرے تے لوک گائیک سئیں ڈاکٹر رفیق (سندھی فقیر) ہوراں وسیب ءچوں پرانْے ریکارڈ تھالیاں کٹھے کرنْ اہرشروع کیتا جیہڑا جو انتہائی مشکل اوکھا کم ہا۔ استاد سندھی فقیر ہوراں دی انتھک محنت، بھج دھرُک تے پرانْی قدیم سرائیکی گائیکی کوں کٹھا کرنْ دا جنون انہاں کوں سرائیکی موسیقی دے خزانے دا وارث بنْ چھوڑیا۔ لالہ رفیق نال میں کئے جگراتے کٹھے انہاں تھالیاں کوں ہتھ نال چابی بھرے گراموفون تے سُنْے۔ پہلی دفعہ سندھی فقیر سئیں ہوریں مس بدرالنساء عرف بدرو ملتانی دے ڈاہ خوبصورت چونْویں گاونْاں دی کیسیٹ تیار کیتی تے اوندیاں کئی کاپیاں کرا تے دوستاں کوں ونڈیاں گیاں۔ اوں ویہلے انٹرنیٹ دا عام زمانہ نہ ہا۔ اوہا کیسٹ دے ڈاہ گیت ول لوکاں اپنْے اپنْے ناواں نال یوٹیوب تے چاڑھےنے تے اج سندھی فقیر دے بنیادی کم پاروں ہر کوئی مس بدرو ملتانی کوں سنْدا پئے ۔ سرائیکی وسیب سئیں ڈاکٹر رفیق ہوراں دے تھورائت راہسن۔
http://www.dailymotion.com/video/x3jzbbf

شہزاد عرفان 

 حوالے 

ونکی:سرائیکی گلوکار